‘મેં તને કહ્યું ને ? ભયાનક ભીંસમાં અટવાયેલા શેઠ હરિવલ્લભદાસ પાસે બે વિકલ્પ હતા એમાં મંજુને તરછોડવાનું કામ જોખમી હતું. બીજા વિકલ્પમાં નિર્મળાને છૂટાછેડા આપવા પડે. પરંતુ છૂટાછેડાની પ્રકિયા લાંબી ચાલે અને કેસ છાપે ચડે. છૂટાછેડાનું મજબૂત કારણ ક્યાંથી લાવવું? પોતાના પુત્રની જનેતા અને કુશળ ગૃહિણીથી છૂટા પડવા માટેનું સાચું કારણ તો મંજુલા હતી, પરંતુ એ કારણને કોર્ટમાં રજૂ કરાય નહીં. ચાલાક વકીલ સંગીન કારણ શોધીને કેસ લડે તો પણ આબરૂનો ધજાગરો, કોર્ટના ધક્કા કાયમ માટે ભરણપોષણની વાર્તા તો ઊભી જ રહે. આ બધી જંજાળમાં અટવાયા વગર જો નિમુના શ્વાસ અટકાવી દેવાય તો કોઈ ઉપાધિ ના રહે..'